ՀԱՄԱՅՆՔԻ ՂԵԿԱՎԱՐ ՀԱԿՈԲ ԲԱԼԱՍՅԱՆԻ ՈՒՂԵՐՁԸ ԲՅՈՒՐԵՂԱՎԱՆԻ ՀԻՄՆԱԴՐՄԱՆ 77 ԱՄՅԱԿԻՆ

Սիրելի՛ բյուրեղավանցիներ,

Ի սրտե շնորհավորում եմ բոլորիս Բյուրեղավան քաղաքի հիմնադրման 77 ամյակի առթիվ: Օր, որը միավորում է բոլոր նրանց, ում համար թանկ է Բյուրեղավանը:

Համավարակով և 44- օրյա պատերազմով պայմանավորված հնարավոր չեղավ նշել քաղաքի 75-րդ հոբելյանական տարին:

Քաղաքի օրն այս տարի համընկավ Երիտասարդության միջազգային օրվան և Սուրբ Աստվածածնի Վերափոխման տոնին՝ խաղողօրհնեքին: Այս երեք կարևոր տոները միացրեցինք և կոչեցինք ԲՅՈՒՐԱՏՈՆ:

Մեզնից յուրաքանչյուրն անկեղծորեն հպարտանում է քաղաքի անցյալով ու ներկայով, նրա հոգևոր, մշակութային արժեքներով: Բոլորիս ջանքերի շնորհիվ է այսօր քաղաքը ներկայանում՝ ամրապնդելով իր տեղն ու դերը կայուն զարգացող լավագույն քաղաքների շարքում:

Վստահությամբ, համառ աշխատանքով և հարազատ քաղաքը սիրելու բացառիկ կարողությամբ մեզանից յուրաքանչյուրն անում է առավելագույնը, որ մեր քաղաք այցելող յուրաքանչյուր ոք տեսնի′, զգա′ ու սիրի′ Բյուրեղավանը:

Սիրելի՛ բյուրեղավանցիներ,

Անշուշտ, փոխվում են ժամանակներն ու սերունդները, բայց Բյուրեղավանի հանդեպ սերը, ջերմությունն ու սրտացավությունը շարունակում են մնալ անփոփոխ, ինչը, վստա′հ եմ, երբեք ու ոչինչ չի′ կարող փոխել: Համոզվա′ծ եմ, որ այսուհետ ևս, ամենքս մեր տեղում, մեր հնարավորությունների, կարողությունների և հմտությունների սահմաններում կշարունակենք հանուն մեր քաղաքի անել առավելագույնը՝ այն ավելի բարեկարգ, հարմարավետ ու ավելի լավը դարձնելու և հաջորդ սերունդներին այն արժանապատվորեն փոխանցելու համար:

Իսկ այսօր, Շնորհավոր տոնդ Բյուրեղավան